|  |  |  |
| --- | --- | --- |
|  | **Lausuntoyhteenveto** |  |
|  |  |  |
| VEO / VVS |  |  |
| Karppanen, Lankinen | 29.8.2019 |  |
|  |  |  |

**ICAO:n Pekingin yleissopimuksen, Pekingin pöytäkirjan ja Montrealin pöytäkirjan kansallinen voimaansaattaminen - Lausuntoyhteenveto**

Liikenne- ja viestintäministeriön sekä ulkoministeriön yhteistyössä laatima lausuntopyyntö koskien ICAO:n Pekingin yleissopimuksen, Pekingin pöytäkirjan ja Montrealin pöytäkirjan kansallista voimaansaattamista oli lausunnoilla 5.6.-1.8.2019 lausuntopalvelu.fi-sivustolla. Lausuntoja annettiin yhteensä seitsemän kappaletta. Lausunnon antoivat sisäministeriö, oikeusministeriö, työ- ja elinkeinoministeriö, puolustusministeriö, Liikenne- ja viestintävirasto, Mikkelin kaupunki sekä Suomen Lentäjäliitto ry. Lausunnoissa suhtauduttiin myönteisesti kansainvälisen sopimuksen ja pöytäkirjojen tavoitteisiin ja kansalliseen voimaansaattamiseen.

Sisäministeriö, työ- ja elinkeinoministeriö, puolustusministeriö, Liikenne- ja viestintävirasto, Suomen Lentäjäliitto ry ja Mikkelin kaupunki puoltavat Suomen liittymistä Pekingin yleissopimukseen, Pekingin pöytäkirjaan sekä Montrealin pöytäkirjaan. Sisäministeriö lausui, että sopimusten mahdollisesta voimaansaattamisesta aiheutuvia muutoksia esimerkiksi sisäministeriön hallinnonalan resursseihin ja käytäntöihin tulee arvioida tarkemmin, jos sopimuksiin sitoutumisen suhteen edetään. Työ- ja elinkeinoministeriö lausui valmistelevansa muutoksia vaarallisten kemikaalien ja räjähteiden turvallisesta käsittelystä annettuun lakiin (390/2005), joilla tietoisuutta turvauhkista ja niihin varautumista edistetään. Työ- ja elinkeinoministeriö pitää tärkeänä, että kaikilla kaupallisen toiminnan aloilla tehdään tehokkaita toimia, joilla tehostetaan valmiutta torjua turvauhkia.

Oikeusministeriön lausunnossa todetaan Pekingin yleissopimuksen velvoittavan säätämään rangaistaviksi siinä kuvatut laittomat ja tahalliset teot. Yleisesti ottaen Suomen rikoslainsäädäntö kattaa laajasti artiklan mukaiset rikokset. Yleissopimuksen kohteena ovat terrorismityyppiset rikokset, mutta 1 artiklan sanamuodon mukaan terroristinen tarkoitus liittyy nimenomaisesti vain artiklan 1(i)(1) kohdan mukaisiin tekoihin. Lausunnossa on esitetty yksityiskohtaisia näkemyksiä siitä, miten sopimuksen mukaiset teot on kriminalisoitu nykyisin sekä arvioita siitä, millaisia muutoksia rikoslakiin mahdollisesti tarvittaisiin. Lausunnossa todetaan, että lainsäädäntö jo pitkälti vastaa asiakirjojen velvoitteita. Lausunnossa pidetään mahdollisena, mutta ei aivan välttämättömänä, sopimuksiin liittymistä, sillä muutostarpeisiin voitaisiin vastata muissakin lainsäädäntöhankkeissa.

Suomen Lentäjäliitto ry korostaa sopimusten tärkeyttä, sillä ne sisältävät myös sellaisia toistaiseksi tapahtumattomien, mutta alalla mahdollisena pidettävien terroritekojen kriminalisointivaatimuksia. Erityisesti lausunnossa nostetaan esiin kyberhyökkäysten näkökulmasta tärkeänä kohta, joka koskee sellaisen informaation kommunikointia, jonka lähettäjä tietää vääräksi tai väärennetyksi, ja joka voi aiheuttaa ilma-alukselle vaaraa. Lausunnon mukaan sopimusten kansallisella voimaansaattamisella tunnistettaisiin osaltaan lentoliikennettä uhkaavien vaarojen moninaisuus ja edistettäisiin kansallisen lainsäädännön mahdollisuuksia vastata näihin uhkiin. Suomen Lentäjäliitto ry:n mukaan Montrealin pöytäkirjan sisältämät määräykset ehkäisevät maailmanlaajuisesti yleistyvää ja resursseja sitovaa häiriökäyttäytymistä lennoilla. Lausunnossa tuodaan esiin myös, että moni sopimusten määräys sisältyy jo suomalaiseen lainsäädäntöön, joten näihin sitoutuminen ei aiheuta kohtuuttoman raskaita juridisia prosesseja. Kuitenkin Suomen ilmailun turvaamisen kannalta ne sisältävät tärkeitä parannuksia. Lausunnon mukaan Suomi voisi Montrealin pöytäkirjaan liittymällä mahdollisesti osaltaan edistää sen kansainvälistä voimaanastumista.

Liikenne- ja viestintäviraston lausunnossa puolestaan tuodaan esiin se, että useat EU-maat ovat jo liittyneet sopimuksiin. Lisäksi Mikkelin kaupungin lausunnossa tuodaan esiin, että erityisesti ilma-alusten käyttäminen henkeen, terveyteen, omaisuuteen tai ympäristöön kohdistuvan vahingon aiheuttamiseksi tulee yleistymään miehittämättömän ilmailun vahvan kasvun myötä.